**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2018 M. VASARIO 21 D. SPRENDIMO NR.T2-30 „DĖL KLASIŲ IR MOKINIŲ skaičiaus SAVIVALDYBĖS bendrojo ugdymo mokyklose 2018–2019 mokslo metams NUSTATYMO“ pakeitimo“**

**1. Projekto rengimą paskatinusios priežastys.** Šis sprendimo projektas parengtas atsižvelgus į tai, kad yra didesnis mokinių, pateikusių prašymus mokytis pirmose klasėse, skaičius, todėl siekiant patenkinti padidėjusį ugdymosi poreikį savivaldybės bendrojo ugdymo mokyklose, reikia papildomai steigti pirmąsias 3 klases.

**2. Parengto projekto tikslai ir uždaviniai.** Sprendimo projekto tikslas – patikslinti klasių ir mokinių skaičių savivaldybės bendrojo ugdymo mokyklose 2018–2019 mokslo metams. Uždavinys – pakeisti Klaipėdos miesto savivaldybės tarybos 2018 m. vasario 21 d. sprendimą Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“.

**3. Kaip šiuo metu yra teisiškai reglamentuojami projekte aptarti klausimai.** Klasių ir mokinių skaičius savivaldybėse nustatomas, įgyvendinant priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK–1019, 3 punkto nuostatomis. Šiuo metu klasių ir mokinių skaičius nustatytas Klaipėdos miesto savivaldybės tarybos 2018 m. vasario 21 d. sprendimu Nr. T2-30 „Dėl klasių ir mokinių skaičiaus savivaldybės bendrojo ugdymo mokyklose 2018–2019 mokslo metams nustatymo“.

**4. Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus šį sprendimo projektą, būtų sudaroma galimybė papildomai formuoti 3 klases: Klaipėdos „Smeltės“, Vitės, „Verdenės“ progimnazijose – po vieną papildomą pirmąją klasę. „Verdenės“ progimnazijos papildoma pirmoji klasė veiktų Klaipėdos „Žemynos“ gimnazijos patalpose. Sukomplektavus 3 papildomas pirmąsias klases, būtų užtikrintas visų mokinių priėmimas į mokyklas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų priimto sprendimo pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti reikėtų parengti savivaldybės tarybos sprendimą dėl „Žemynos“ gimnazijos patalpų perdavimo „Verdenės“ pirmajai klasei. Sprendimo projektą parengtų Finansų ir turto departamento Turto skyriaus specialistai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Papildomų lėšų gali reikėti tuo atveju, jeigu minėtose mokyklose reikės įrengti ar pritaikyti patalpas pradinių klasių mokinių ugdymui. Lėšų poreikis patalpų remontui ir mokyklinių baldų įsigijimui šiuo metu tikslinamas.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektą vertino Klapėdos miesto savivaldybės administracijos Mokinių priėmimo komisija, savivaldybės švietimo įstaigų vadovai (į siūlymus atsižvelgta), analizuoti Mokinių registro duomenys.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracijos Mokinių priėmimo komisija.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 1 lapas.

Švietimo skyriaus vedėja Laima Prižgintienė